CELEX: 32017D0224
Language: ro
Date: 2017-02-08 00:00:00
Title: Decizia de punere în aplicare (UE) 2017/224 a Comisiei din 8 februarie 2017 de stabilire a specificațiilor tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013 al Parlamentului European și al Consiliului

9.2.2017   
            
            
               RO
            
            
               Jurnalul Oficial al Uniunii Europene
            
            
               L 34/36
            
         DECIZIA DE PUNERE ÎN APLICARE (UE) 2017/224 A COMISIEI
   din 8 februarie 2017
   de stabilire a specificațiilor tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1285/2013 al Parlamentului European și al Consiliului din 11 decembrie 2013 privind punerea în aplicare și exploatarea sistemelor europene de radionavigație prin satelit și de abrogare a Regulamentului (CE) nr. 876/2002 al Consiliului și a Regulamentului (CE) nr. 683/2008 al Parlamentului European și al Consiliului (1), în special articolul 12 alineatul (3) litera (d),
   întrucât:
   
               (1)
            
            
               Articolul 2 din Regulamentul (UE) nr. 1285/2013 prevede că serviciul comercial oferit de sistemul constituit în cadrul programului Galileo trebuie să permită elaborarea de aplicații în scopuri profesionale sau comerciale datorită unor performanțe sporite și a unor informații cu valoare adăugată superioară celor furnizate de serviciul deschis.
            
         
               (2)
            
            
               Serviciul comercial constituie unul dintre elementele esențiale ale sistemului constituit în cadrul programului Galileo în măsura în care, pe de o parte, celelalte sisteme mondiale de radionavigație prin satelit (GNSS) nu includ un asemenea serviciu și, pe de altă parte, acesta ar trebui să genereze beneficii în conformitate cu articolul 10 din Regulamentul (UE) nr. 1285/2013. Acest serviciu ar trebui să fie contra cost. Politica tarifară a serviciului comercial nu face parte din prezenta decizie și ar trebui să fie definită ulterior.
            
         
               (3)
            
            
               Furnizarea serviciului comercial ar trebui să facă obiectul unor contracte care urmează să fie încheiate cu unul sau mai mulți prestatori de servicii.
            
         
               (4)
            
            
               Este important să se procedeze în prezent la stabilirea specificațiilor tehnice și operaționale ale serviciului comercial întrucât este necesară o perioadă de mai mulți ani între această stabilire și exploatarea efectivă a serviciului. Elaborarea specificațiilor a făcut obiectul unor studii, experimente și consultări diverse cu sectoarele interesate în cursul ultimilor ani. Ea este, de asemenea, rezultatul unui compromis între necesitatea de a aduce o valoare adăugată concretă în folosul utilizatorilor, pe de o parte, și voința de a minimiza modificările care trebuie aduse sistemului, factorii de risc și de a respecta calendarul stabilit de Regulamentul (UE) nr. 1285/2013, pe de altă parte.
            
         
               (5)
            
            
               Din acestea rezultă că, pentru a permite în mod efectiv elaborarea de aplicații în scopuri profesionale sau comerciale, este esențial, cât și tehnic realizabil, ca serviciul comercial să integreze două îmbunătățiri majore față de serviciul deschis, și anume o mai mare precizie în termeni de geolocalizare și o capacitate sporită de autentificare. În plus, pentru a satisface în mod optim necesitățile variate ale diferitelor comunități de utilizatori ai serviciului comercial, este primordial ca aceste două îmbunătățiri să fie oferite în mod independent una de alta.
            
         
               (6)
            
            
               Geolocalizarea de înaltă precizie ar trebui să lărgească domeniul de aplicații al tehnologiei de radionavigație prin satelit. În acest scop, este important să se intensifice calitatea informațiilor furnizate de sistemul constituit în cadrul programului Galileo, astfel încât eroarea de poziționare să fie redusă la mai puțin de un decimetru, în condiții de utilizare nominale. Trebuie notat faptul că semnalele emise de celelalte sisteme mondiale de radionavigație prin satelit, precum sistemul global de poziționare (GPS) al Statelor Unite ale Americii, ar putea contribui, de asemenea, la îndeplinirea acestui obiectiv.
            
         
               (7)
            
            
               Capacitatea de autentificare ar trebui să mărească gradul de securitate și să evite, îndeosebi, riscurile de falsificare și de fraudă. În acest scop, este necesar să se introducă elemente complementare în semnalele sateliților pentru a oferi utilizatorilor garanția că informațiile pe care le primesc provin cu adevărat de la sistemul constituit în cadrul programului Galileo, și nu de la o sursă nerecunoscută. Astfel, capacitatea de autentificare a serviciului comercial pe de o parte ar integra capacitatea de autentificare a informațiilor legate de geolocalizarea care va fi inclusă în semnalele serviciului deschis, oferit în mod gratuit, iar pe de altă parte, ar include în plus, în vederea unei protecții mai bune, o identificare specifică a semnalelor prin intermediul citirii unor coduri criptate, incluse de asemenea în semnale și la care accesul s-ar efectua contra plată.
            
         
               (8)
            
            
               Înainte de a iniția dezvoltarea operațională a serviciului comercial, ar trebui să se realizeze o analiză de risc exhaustivă. Această analiză ar trebui să intervină înainte de încheierea cu succes a analizei critice a proiectului centrului de servicii al GNSS („GNSS Service Centre Delta Critical Design Review”) prevăzută pentru 1 iunie 2017.
            
         
               (9)
            
            
               Serviciul comercial al trebui să includă o valoare adăugată față de serviciul deschis pentru a permite elaborarea de aplicații în scopuri comerciale sau profesionale, a fi astfel accesibil unui număr cât mai mare de utilizatori și a beneficia de un criptaj comercial. În acest scop, utilizarea informației clasificate UE (ICUE) din partea „prestatorului de servicii comerciale” sau din partea utilizatorului final nu este prevăzută nici pentru serviciul deschis, nici pentru serviciul comercial. În cazul în care se cere totuși o astfel de utilizare, aceasta ar trebui să fie decisă în conformitate cu normele de securitate de la articolul 17 litera (a) din Regulamentul (UE) nr. 1285/2013, pe baza, îndeosebi, a unei analize de risc de securitate, ținând cont pe deplin de avizele experților din statele membre. Această decizie ar trebui să includă, de asemenea, o analiză cost-beneficiu.
            
         
               (10)
            
            
               Specificațiile care fac obiectul prezentei decizii sunt conforme cu normele stabilite la nivel internațional în materie de radionavigație, în special cu normele elaborate de Uniunea Internațională a Telecomunicațiilor, precum și cu dispozițiile acordului încheiat la 26 iunie 2004 între Uniunea Europeană și statele membre ale acesteia, pe de o parte, și Statele Unite ale Americii, pe de altă parte, privind promovarea, furnizarea și utilizarea sistemelor de navigație prin satelit Galileo și a GPS, precum și a aplicațiilor conexe.
            
         
               (11)
            
            
               Prin urmare, este necesară stabilirea specificațiilor tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013, dispozițiile Deciziei 2014/496/PESC a Consiliului (2) fiind, de altfel, pe deplin aplicabile.
            
         
               (12)
            
            
               Măsurile prevăzute în prezenta decizie sunt conforme cu avizul comitetului instituit în temeiul articolului 36 alineatul (1) din Regulamentul (UE) nr. 1285/2013,
            
         ADOPTĂ PREZENTA DECIZIE:
   Articolul 1
   Specificațiile tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013 sunt determinate în anexă.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 8 februarie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 1.
   
      (2)  Decizia 2014/496/PESC a Consiliului din 22 iulie 2014 privind aspecte ale desfășurării, funcționării și utilizării Sistemului Global de Navigație prin Satelit European care afectează securitatea Uniunii Europene și de abrogare a Acțiunii comune 2004/552/PESC (JO L 219, 25.7.2014, p. 53).
   
      ANEXĂ
      
         Specificații tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013 al Parlamentului European și al Consiliului
      
      Serviciul comercial (denumit în continuare „SC”) integrează două îmbunătățiri majore față de serviciul deschis (denumit în continuare „SD”), și anume un grad mai înalt de precizie în materie de geolocalizare (denumită în continuare „SC înaltă precizie”) și o capacitate de autentificare sporită (denumită în continuare „SC autentificare”), care pot fi furnizate utilizatorilor în mod independent una de cealaltă. Specificațiile tehnice și operaționale corespunzătoare figurează în tabelul de mai jos:
      
                   
               
               
                  SC înaltă precizie
               
               
                  SC autentificare
               
            
                  Specificații comune pentru SD și SC: autentificarea informației de geolocalizare
               
               
                  Specificații proprii pentru SC: autentificarea prin intermediul unor coduri criptate
               
            
                  Specificații generale
               
               
                  Furnizarea de date de înaltă precizie pentru a obține o eroare de poziționare inferioară unui decimetru în condiții de utilizare nominale
               
               
                  Furnizarea de date de autentificare a informațiilor de geolocalizare ale SD conținute în semnale
               
               
                  Autentificarea semnalelor prin intermediul accesului la unele coduri criptate conținute în semnale
               
            
                  Componentele semnalelor utilizate
               
               
                  E6, componenta E6-B pentru furnizarea de date de înaltă precizie
               
               
                  E1, componenta E1-B pentru datele de autentificare ale informațiilor de geolocalizare
               
               
                  E6, componenta E6-B pentru datele de acces la unele coduri criptate și componenta E6-C (pilot)
               
            
                  Specificațiile segmentului utilizator
               
               
                  Poziționare de înaltă precizie obținută prin intermediul unor algoritmi de poziționare preciși integrați în receptor și utilizând datele transmise în semnale
               
               
                  Verificarea autenticității datelor prin intermediul unui protocol de criptografie asimetrică transmis în semnale și a unei chei criptografice publice
               
               
                  Verificarea autenticității semnalelor prin decriptarea codurilor semnalelor criptate cu ajutorul unei chei criptografice private
               
            
                  Acoperire geografică
               
               
                  Mondială
               
               
                  Mondială
               
               
                  Mondială
               
            
                  Arhitectura sistemului
               
               
                  Date de înaltă precizie furnizate de unul sau mai mulți prestatori de servicii, transmise utilizatorilor prin intermediul centrului de servicii GNSS (GSC), segmentul sol și sateliții conectați la segmentul sol
               
               
                  Date de autentificare inserate în capacitatea disponibilă din câmpul EDBS al componentei semnalului E1-B și difuzate de sateliții conectați la segmentul sol
               
               
                  Criptarea codurilor semnalelor E6 de către sateliții Galileo, transmiterea cheilor private generate de segmentul sol unuia sau mai multor prestatori de servicii prin intermediul centrului de servicii GNSS (GSC), precum și
                  transmiterea de informații OTAR în componenta semnalului E6-B
               
            
                  Furnizarea serviciului
               
               
                  Date de înaltă precizie furnizate de unul sau mai mulți prestatori de servicii
               
               
                  Date de autentificare furnizate de sistemul constituit în cadrul programului Galileo
               
               
                  Semnale criptate furnizate de responsabilul cu exploatarea sistemului
               
            
                  Accesul la serviciu
               
               
                  
                              —
                           
                           
                              Acces cu plată în funcție de politica tarifară în vigoare
                           
                        
                              —
                           
                           
                              Controlat de unul sau mai mulți prestatori de servicii
                           
                        
               
                  
                              —
                           
                           
                              Acces cu plată la codurile de criptare în funcție de politica tarifară în vigoare
                           
                        
                              —
                           
                           
                              Acces la codurile de criptare controlat de unul sau mai mulți prestatori de servicii, beneficiind de asistență din partea responsabilului cu exploatarea sistemului
                           
                        
            
                  Desfășurarea serviciului
               
               
                  
                              —
                           
                           
                              Fază de testare și de validare de încheiat în 2018
                           
                        
                              —
                           
                           
                              Fază de exploatare comercială inițială între 2018 și 2020
                           
                        
                              —
                           
                           
                              Fază de exploatare comercială deplină începând din 2020
                           
                        
               
                  
                              —
                           
                           
                              Fază de testare și de validare de încheiat în 2018
                           
                        
                              —
                           
                           
                              Fază de furnizare inițială a semnalelor între 2018 și 2020
                           
                        
                              —
                           
                           
                              Fază de prestare de servicii deplină începând din 2020
                           
                        
               
                  
                              —
                           
                           
                              Fază de testare și de validare de încheiat cel târziu în 2020
                           
                        
                              —
                           
                           
                              Fază de exploatare comercială de inițiat ulterior
                           
                        
            
                  Utilizarea informațiilor clasificate UE
               
               
                  
                              —
                           
                           
                              Nu este permisă utilizarea ICUE de către „furnizorul de servicii comerciale” sau de către utilizatorul final. Dacă totuși este necesară o astfel de utilizare, ea este decisă în conformitate cu normele de securitate vizate la articolul 17 litera (a) din Regulamentul (UE) nr. 1285/2013
                           
                        
               
                  
                              —
                           
                           
                              Nu este permisă utilizarea ICUE de către „furnizorul de servicii comerciale” sau de către utilizatorul final. Dacă totuși este necesară o astfel de utilizare, ea este decisă în conformitate cu normele de securitate vizate la articolul 17 litera (a) din Regulamentul (UE) nr. 1285/2013
                           
                        
               
                  
                              —
                           
                           
                              Nu este permisă utilizarea ICUE de către „furnizorul de servicii comerciale” sau de către utilizatorul final. Dacă totuși este necesară o astfel de utilizare, ea este decisă în conformitate cu normele de securitate vizate la articolul 17 litera (a) din Regulamentul (UE) nr. 1285/2013
                           
                        
            
                  Alte specificații
               
               
                  
                              —
                           
                           
                              Date de înaltă precizie furnizate pentru sateliții Galileo și, eventual, pentru sateliții unor alte constelații
                           
                        
               
                  
                              —
                           
                           
                              Transmiterea de date de autentificare nu trebuie să producă nicio degradare a serviciului deschis
                           
                        
                              —
                           
                           
                              Datele de autentificare trebuie să fie furnizate pentru sateliții Galileo și, eventual, pentru sateliții unor alte constelații
                           
                        
                              —
                           
                           
                              Utilizatorii SD sunt expuși riscurilor legate de utilizarea datelor de autentificare
                           
                        
               
                  N/A
               
            
         Acronime
      
      
                  E1-B
               
               
                  Canal de date ale semnalului în frecvența E1 a sistemului Galileo, pe 1 575,45 MHz
               
            
                  E6
               
               
                  Frecvența E6 a sistemului Galileo, pe 1 278,75 MHz
               
            
                  E6-B
               
               
                  Componentă a semnalului E6, corespunzătoare canalului de date
               
            
                  E6-C
               
               
                  Componentă a semnalului E6, corespunzătoare canalului pilot
               
            
                  EDBS
               
               
                  
                     External Data Broadcast Service (Serviciul de difuzare a datelor externe)
               
            
                  GNSS
               
               
                  
                     Global Navigation Satellite System (Sistemul global de navigație prin satelit)
               
            
                  N/A
               
               
                  Nu se aplică
               
            
                  OTAR
               
               
                  
                     Over-The-Air Rekeying (Recodificarea pe cale aeriană)